मऊभंडार ओपी प्रभारी विक्रांत कुमार पर एक स्थानीय युवक की पिटाई करने का आरोप लगा है। युवक का नाम मो. शहबाज है जो मऊभंडार बंगला टाउन का रहने वाला है। वहीं ओपी प्रभारी ने स्थानीय युवकों को बंद पड़े आईसीसी स्कूल के ग्राउंड में खेलने से मना किया है। ओपी प्रभारी ने युवकों को चेताया है कि कोई भी स्कूल ग्राउंड में खेलते हुए पाया गया तो उसके खिलाफ सख्त कार्रवाई की जाएगी। इसको लेकर स्थानीय लोगों के बीच ओपी प्रभारी के खिलाफ भारी नाराजगी देखने को मिल रही है। आक्रोशित युवकों ने शनिवार को घाटशिला के एसडीपीओ रणवीर सिंह से मिलकर ओपी प्रभारी के खिलाफ शिकायत की। युवकों ने ओपी प्रभारी पर अनायास ही पिटाई करने तथा झूठे मामले में फंसाकर जेल भेजने की धमकी देने का आरोप लगाया। इस पर एसडीपीओ ने युवकों को ग्राउंड में खेलने की अनुमति दे दी। उन्होंने कहा कि किसी के खिलाफ कोई भी झूठी कार्रवाई नहीं होगी। एसडीपीओ के आश्वासन के बाद युवकों ने संतोष जताया, लेकिन पिटाई मामले में कार्रवाई नहीं होने की स्थिति में सीनियर एसपी से मिलकर शिकायत करने की बात कही।